**Tropenatt** er, ifølge norsk definisjon, en natt der lufttemperaturen (mellom klokken 20.00 og 08.00) ikke går under 20 ℃. Begrepene *tropenatt* og *tropedøgn* brukes også i Danmark, *tropisk natt* dessuten i Sverige og Finland og *Tropentage* i Tyskland.

Normalt forekommer tropenetter i Norden på ettersommeren når havtemperaturen langs kysten er maksimal, helst over 18,5 ℃.[]

Norge
-----

Tropenatt er en natt med minimumstemperatur over 20 ℃. I Norge er det registrert flest tropenetter ved Færder fyr ytterst i Oslofjorden.
Tidligere var grensa for minimumstemperaturen 25 ℃, men slike tropenetter har forekommet bare tre ganger i Norge. Første gang den 9. juli 1933 da Langbryggen i Halden målte 25,5 ℃ i minstetemperatur. 60 år senere, sommeren 1997, hadde Sunndalsøra 25,0 ℃ i minstetemperatur den 29. august 1997. Sommeren 2018 ble det to ganger registrert minstetemperatur over 25 ℃, først 25,2 ℃ i Båtsfjord natt til 19. juli og senere natt til 28. juli med 25,1 ℃ i Lysebotn. Temperaturen ble derfor nedjustert til norske og nordiske forhold.[*klargjør*] Denne definisjonen nevnes blant annet i 1947.

Tropenetter er registrert oftest langs Oslofjorden, nedover Sørlandskysten og på Nordmøre. I 1997 ble det i Norge målt i alt 18 tropenetter ved Færder fyr ytterst i Oslofjorden. Færder markerer seg dermed som det stedet i landet med flest tropenetter. Fenomenet forekommer sjeldnere på Vestlandet, i Midt-Norge og Nord-Norge, men likevel noe oftere i Bergen enn i Oslo.

Klimaendringene de siste tiåra har blant annet medført varmere og tørrere augustmåneder.[] Ved økt temperatur og økt antall sammenhengende tropenetter kan tidligere kjente infeksjonssykdommer i Norden igjen spres via insekter. Malariaparasittene trenger tropedøgn med minimumstemperatur over 20 ℃ i 12–20 dager før infisert mygg er smittefarlig for mennesker. Tidlig på 1900-tallet forekom enkelte sykdomstilfeller langs Vestfoldkysten der mygg spredte malaria fra blodet til sjøfolk som brakte smitten med seg fra utlandet.

### Tropedag

Tropedag er i Norge dager med maksimumstemperaturer over 30 ℃. Tropedag er som tropenatt ikke noe offisielt begrep, men brukes blant annet i nyhetspråket i massemediene.

### Tropedøgn

Tropedøgn er i Norge døgn med maksimumstemperatur over 30 ℃ og minimumstemperatur over 20 ℃. Tropedøgn forekommer imidlertid svært sjelden og begrepet er således lite brukt. Som tropenatt og tropedag har heller ikke tropedøgn noen offisiell meteorologisk definisjon.

Sverige
-------

I Sverige går den nedre temperaturgrensen ved 20 ℃. De tropiske nettene inntreffer hovedsakelig i juli og august. Tropiske nettet forekommer langs Sveriges vestkyst og opp mot Södermanlandskysten samt iblant lengre nord ved enkelttilfeller, hovedsakelig i juli.

Den høyeste målte verdien siden offisielle temperaturmålinger begynte i Sverige, ble målt natt til 10. august 1975 ved Kullen i Skåne. Da var den laveste temperaturen 23,7 ℃.

Varmeste tropenetter
--------------------

| Land | Minimumstemperatur (℃) | Sted | Dato |
| --- | --- | --- | --- |
| Danmark | 23,0 | Christiansø | 26. august 1997 |
| Norge | 26,1 | Sømna, Nordland | 28. juli 2019 |
| Sverige | 23,7 | Kullen, Skåne | 10. august 1975 |

Se også
-------

* Temperatur i meteorologien
* Norske værrekorder

Referanser
----------

1. ↑  Moxnes, Eldbjørg. «Hva er en tropenatt?». *NRK*. Besøkt 11. juli 2018.
2. ↑  Varviggo - TROPENATT: Natt til 29. august 1997 ble det ikke kjøligere enn 25 ℃ på Sunndalsøra[*død lenke*]
3. ↑  Tropenatt i Finnmark: Ikke siden 1933 er det målt en varmere natt i Norge
4. ↑  «Det har vært tropenatt i alle fylker fra Nordland og sørover». *Aftenposten*. Besøkt 28. juli 2018.
5. ↑  Ole Løkkevik, Martha Holmes, Ingvild Silseth & Hallgeir Vågenes (2019) 15 fylker med tropedag – ny varmerekord i Bergen. *VG Innenriks*, 26. juli 2019. Besøkt 2019-07-29.
6. 1 2 3 4 5  *SMHI.se* Arkivert 21. juni 2009 hos Wayback Machine.
7. ↑  *DMI.dk* Arkivert 9. juni 2007 hos Wayback Machine.
8. ↑  NRK (28. juli 2019). «Sømna målte varmeste tropenatt noen gang i Norge». *NRK*. Besøkt 7. januar 2020.

Eksterne lenker
---------------

* Meteorologisk institutt om tropedøgn, tropenatt og tropedag
* VG om tropenetter
* Tropedøgn i Danmark Arkivert 12. juni 2007 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon
 |